ΓΡΑΠΤΗ ΕΡΩΤΗΣΗ E-2235/98

υποβολή: Hans Lindqvist (ELDR) προς το Συμβούλιο

(16 Ιουλίου 1998)

Θέμα: Κανόνες για την επεξεργασία της ρέγγας με τη μέθοδο της ζύμωσης

Από 1ης Ιουλίου 1998, η ρέγγα που έχει υποστεί ζύμωση θα υπόκειται στους ίδιους κανόνες όπως και τα άλλα προϊόντα ιχθύων στην ΕΕ. Αυτό σημαίνει ότι δεν θα επιτρέπεται η διατήρηση της ρέγγας, που πρόκειται να πωληθεί σε καταστήματα τροφίμων, σε παλαιά ξύλινα βαρέλια, μέθοδος που χρονολογείται από το 1500, ούτε θα επιτρέπεται η επεξεργασία της σε χώρους με ξύλινα πατώματα, όπως σε παλιά λεμβοστάσια. Αυτό συνεπάγεται την εξαφάνιση χιλιόχρονου επαγγέλματος και παράδοσης στη Σουηδία. Ιδιαίτερα δύσκολη γίνεται η κατάσταση για τους ντόπιους μικρούς παραγωγούς. Η ΕΕ υποστηρίζει την επικουρικότητα και ισχυρίζεται ότι δεν ασχολείται με λεπτομέρειες, αλλά στην πράξη κάνει το αντίθετο.

Πιστεύει το Συμβούλιο ότι η εν λόγω λεπτομερής ρύθμιση συμβιβάζεται με την επικουρικότητα; Εάν όχι, προτίθεται το Συμβούλιο να καταργήσει την οδηγία για τη ρέγγα που έχει υποστεί ζύμωση;

Κοινή απάντηση

στις γραπτές ερωτήσεις Ε-2233/98 και Ε-2235/98

(19 Οκτωβρίου 1998)

1. Η οδηγία 91/493/ΕΟΚ(1) καθορίζει τους υγειονομικούς κανόνες οι οποίοι διέπουν την παραγωγή και τη διάθεση στην αγορά των αλιευτικών προϊόντων.

2. Το κεφάλαιο ΙΙΙ του Παραρτήματος της εν λόγω οδηγίας, το οποίο ορίζει τις γενικές προδιαγραφές για τις χερσαίες εγκαταστάσεις διευκρινίζει, στο σημείο 2α), ότι οι εγκαταστάσεις αυτές πρέπει να διαθέτουν τουλάχιστον στους χώρους όπου γίνεται ο χειρισμός, η παρασκευή και η μεταποίηση των εν λόγω προϊόντων:

"α) δάπεδο από στεγανό υλικό που να καθαρίζεται και να απολυμαίνεται εύκολα, και να έχει τοποθετηθεί έτσι ώστε να διευκολύνεται η απορροή του νερού, ή να διαθέτει σύστημα αποχέτευσης του νερού."

Επομένως, δεν προβλέπεται ρητά η επιβολή δαπέδου από τσιμέντο. Εναπόκειται στην αρμόδια εθνική αρχή να εκτιμήσει τη φύση του δαπέδου για την υλοποίηση των στόχων υγιεινής της οδηγίας.

3. Το κεφάλαιο IV, τμήμα IV, σημείο 6γ) και το κεφάλαιο VI σημείο 2 του Παραρτήματος της εν λόγω οδηγίας προβλέπουν αντιστοίχως ότι:

"6.γ) τα δοχεία αλιπάστωσης πρέπει να κατασκευάζονται έτσι ώστε να αποφεύγεται κάθε πηγή μόλυνσης κατά τη διάρκεια της αλιπάστωσης.

2. Τα υλικά συσκευασίας και τα προϊόντα τα οποία ενδέχεται να έλθουν σε επαφή με τα αλιευτικά προϊόντα, πρέπει να ανταποκρίνονται σε όλους τους κανόνες υγιεινής, και ιδίως:

- να μη μπορούν να αλλοιώνουν τα οργανοληπτικά χαρακτηριστικά των παρασκευασμάτων και των αλιευτικών προϊόντων,

- να μη μπορούν να μεταδίδουν στα αλιευτικά προϊόντα ουσίες επιβλαβείς για την ανθρώπινη υγεία,

- να είναι επαρκώς ανθεκτικά ώστε να εξασφαλίζουν αποτελεσματική προστασία των αλιευτικών προϊόντων."

Επομένως, οι παρεκκλίσεις αυτές δεν επιβάλλουν ρητά τη χρήση πλαστικών βαρελιών.

4. Το Συμβούλιο δεν έχει την παραμικρή πρόθεση να ζημιώσει μια σουηδική παραδοσιακή παραγωγή, δεδομένου ότι η παραγωγή αυτή τηρεί του κανόνες υγιεινής των τροφίμων.

Εξάλλου, οι εν λόγω απαιτήσεις παρέχουν επαρκές περιθώριο ερμηνείας στις σουηδικές αρχές κατά την εφαρμογή των κανόνων αυτών. Το Συμβούλιο κρίνει, κατόπιν τούτου, ότι τήρησε την αρχή της επικουρικότητας.

(1) ΕΕ L 268 της 24.9.1991, σελ. 15.